РЕГЛАМЕНТ (ЕС) 2023/147 НА КОМИСИЯТА

от 20 януари 2023 година

за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от циромазин, топрамезон и трифлумизол във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 18, параграф 1, буква б) от него,

като има предвид, че:

(1) Максимално допустимите граници на остатъчни вещества (МДГОВ) за циромазин, топрамезон и трифлумизол са определени в приложение II и част А от приложение III към Регламент (ЕО) № 396/2005 според продукта.

(2) Срокът на одобрението на циромазин като активно вещество за продукти за растителна защита изтече на 31 декември 2019 г. и за подновяването на одобрението не беше подадено заявление. Циромазин обаче е и фармакологично активно вещество във ветеринарните лекарствени продукти и МДГОВ за това вещество в продукти от овце (с изключение на мляко) са определени въз основа на препоръките на Европейската агенция за оценка на лекарствените продукти (2) в Регламент (ЕС) № 37/2010 на Комисията (3). Тези МДГОВ следва да бъдат запазени на съществуващите нива, за да бъде обхваната експозицията при употреба във ветеринарни лекарствени продукти при овце. По отношение на всички останали продукти съответните МДГОВ, определени за циромазин в приложение II към Регламент (ЕО) № 396/2005, е целесъобразно да бъдат заличени в съответствие с член 14, параграф 1, буква а) във връзка с член 17 от посочения регламент.

(3) Европейският орган за безопасност на храните („Органът“) извърши оценка на риска от употребата на активното вещество топрамезон като пестицид за видовете употреба, предложени от заявителя през 2014 г. (4). През 2020 г. всички заявления за подновяване на одобрението на активното вещество топрамезон бяха оттеглени и процедурата по подновяване приключи с неодобряване на топрамезон (5). Всички съществуващи разрешения за продукти за растителна защита, съдържащи топрамезон, бяха отменени. Поради това е целесъобразно МДГОВ, определени за топрамезон в част А от приложение III към Регламент (ЕО) № 396/2005, да бъдат намалени до LOD и съответните LOD да бъдат включени в списък в приложение V към посочения регламент в съответствие с член 14, параграф 1, буква а) във връзка с член 17 от същия регламент.

(4) Срокът на одобрението на трифлумизол изтече на 30 юни 2020 г. и за подновяването на одобрението не беше подадено заявление. Всички съществуващи разрешения за продукти за растителна защита, съдържащи трифлумизол, бяха отменени. Поради това е целесъобразно МДГОВ, определени за трифлумизол в приложение II към Регламент (ЕО) № 396/2005, да бъдат намалени до LOD и съответните LOD да бъдат включени в списък в приложение V към посочения регламент в съответствие с член 14, параграф 1, буква а) във връзка с член 17 от същия регламент.

(5) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои LOD. За всички активни вещества, попадащи в обхвата на настоящия регламент, тези лаборатории предложиха конкретни за продукта LOD, постижими от аналитична гледна точка.

(6) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(7) Поради това Регламент (ЕО) № 396/2005 следва да бъде съответно изменен.

(8) По отношение на всички активни вещества, попадащи в обхвата на настоящия регламент, за да се даде възможност за обичайно пускане на пазара, преработка и потребление на продукти, настоящият регламент не следва да се прилага за продукти, които са произведени в Съюза или внесени в Съюза преди началото на прилагането на изменените МДГОВ и по отношение на които според наличната информация се поддържа високо равнище на защита на потребителите.

(9) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се адаптират, за да спазват изискванията, които произтичат от изменението на МДГОВ.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и V към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 12 август 2023 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага шест месеца след датата на влизането в сила на настоящия регламент.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 януари 2023 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Обобщаващ доклад на Комитета по ветеринарните лекарствени продукти. Европейската агенция за оценка на лекарствените продукти, ветеринарните лекарствени продукти и инспекциите. EMEA/MRL/606/99-Final. юни 1999 г.

(3) Регламент (ЕС) № 37/2010 на Комисията от 22 декември 2009 г. относно фармакологичноактивните субстанции и тяхната класификация по отношение на максимално допустимите стойности на остатъчните количества в храните от животински произход (ОВ L 15, 20.1.2010 г., стр. 1).

(4) Европейски орган за безопасност на храните, 2014 г. Conclusion on the peer review of the pesticide risk assessment of the active substance topramezone (Заключение относно,рецензията на оценката на риска от употребата на активното вещество топрамезон като пестицид). EFSA Journal (Бюлетин на ЕОБХ) 2014;12(2):3540. https://doi.org/10.2903/j.efsa.2014.3540.

(5) Регламент за изпълнение (ЕС) 2021/79 на Комисията от 27 януари 2021 г. за неодобряване на активното вещество топрамезон в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 29, 28.1.2021 г., стр. 8).